Andijonda Muhammad Yusuf muzeyi ochildi

O‘zbekiston Yozuvchilar uyushmasi hamda Andijon viloyati hokimligi hamkorligida O‘zbekiston xalq shoiri Muhammad Yusuf tavalludining 60-yilligiga bag‘ishlangan adabiyot kunlari bo‘lib o‘tdi. Bu haqda O‘zA xabar berdi.

Davlat rahbarining 2013-yil 27-dekabrda qabul qilingan “O‘zbekiston xalq shoiri Muhammad Yusuf tavalludining 60-yilligini nishonlash to‘g‘risida”gi qarori ijrosini ta’minlash, shoir tug‘ilgan kunini munosib kutib olish, shoir xotirasiga yuksak ehtirom ko‘rsatishga bag‘ishlangan adabiyot kunlari tadbiri Marhamat tumanidan boshlandi.
Unda Qoraqalpog‘iston respublikasi va viloyatlardan kelgan taniqli adiblar, andijonlik ijodkorlar, adabiyot ixlosmandlari va keng jamoatchilik vakillari ishtirok etdi.
Adabiyot va she’riyat bayramiga aylangan tadbir qatnashchilari dastlab Marhamat tumanidagi Qoraqo‘rg‘on qishlog‘idagi Muhammad Yusuf ulg‘aygan xonadonda, u tahsil olgan 25-umumta’lim maktabida bo‘lishdi. Mazkur o‘quv muassasasida “Muhammad Yusuf hamisha barhayot” mavzusida insho va maqolalar tanlovi hamda tasviriy san’at asarlari ko‘rgazmasi tashkil etildi.
– Tadbirlarda nafaqat Andijon, balki qo‘shni Farg‘ona va Namangan viloyatlaridan ham o‘quvchi-yoshlar ishtirok etdi, – deydi 25-umumta’lim maktabi direktori Umidaxon Rahmatullayeva. – Adabiyot sayliga aylangan tadbir har bir ishtirokchining qalbida umrbod saqlanib qoladi.
Shu kuni tumandagi “Turon” o‘quv markazida mo‘jaz xotira xiyoboni hamda Muhammad Yusuf muzeyining ochilish marosimi bo‘lib o‘tdi. Unda O‘zbekiston Yozuvchilar uyushmasi raisi M. Ahmedov, O‘zbekiston xalq shoiri Mahmud Toir, shoira Munavvara Toshpo‘latova va boshqalar Muhammad Yusuf ijodi, uning yuksak insoniy fazilatlari xususida so‘z yuritdi. Shoir she’rlaridan namunalar o‘qildi. Marhamat qurilish va industrial kasb-hunar kollejida “O‘zbek adabiyotida Muhammad Yusuf ijodining o‘rni” mavzusida ilmiy anjuman o‘tkazildi.
– Muhammad Yusuf ijodida Vatan mavzusi alohida ahamiyat kasb etadi, – deydi O‘zbekiston xalq shoiri To‘lan Nizom. – Bu mavzu sodda, samimiy satrlarda shunday yuksak pardalarda tarannum etiladiki, aslo befarq o‘qib bo‘lmaydi.
Adabiyot bayrami doirasida Shahrixon tumanidagi so‘lim Mingchinor dam olish maskanida “Muhammad Yusuf – milliy tiklanishning tolmas kuychisi” deb nomlangan tadbir bo‘lib o‘tdi. Farg‘ona vodiysi yosh ijodkorlarining “Shahrixonsoy mavjlari” anjumani hamda Respublika Yozuvchilar uyushmasining “Iste’dod maktabi” anjumanining mintaqaviy bosqichi ham o‘tkazildi.
Tadbirlarda yosh ijodkorlar o‘z iste’dod va mahoratini namoyish etdi. Bir guruh yosh ijodkorlar diplom va esdalik sovg‘alar bilan taqdirlandi.
Adabiyot kunlarining yakuniy tadbiri Zahiriddin Muhammad Bobur nomidagi viloyat musiqali drama va komediya teatrida bo‘lib o‘tdi.
Taniqli san’atkorlarning konserti, shoir she’rlari bilan aytilgan qo‘shiqlar barchada katta taassurot qoldirdi.